送夏侯侍郎
作者：韓翃
朝代：唐

paragraphs: 元戎車右早飛聲，御史府中新正名。
翰墨已齊鍾大理，風流好繼謝宣城。
從軍曉別龍驤幕，六騎先驅嘶近郭。
前路應留白玉臺，行人輙美黃金絡。
使君下馬愛瀛洲，簡貴將求物外遊。
聽訟不聞烏布帳，迎賓暫著紫綈裘。
公庭日夕羅山翠，功遂心閑無一事。
移書或問島邊人，立仗時呼鈴下吏。
事業初傳小夏侯，中年劒笏在西州。
浮雲飛鳥兩相忘，他日依依城上樓。